।।7.24।।ननु सर्वगते भगवत्तत्त्वे किमिति देवतान्तरोपासकानां मितं फलम्  उच्यते  अव्यक्तमिति।  ते खलु अल्पबुद्धित्त्वात् मत्स्वरूपं पारमार्थिकम् अविद्यमानव्यक्तिकं न प्रत्यभिजानीते।  अपि तु निजकामनासमुचिताकारविशिष्टज्ञानस्वभावं (N स्वभावां) व्यक्तिमेवापन्नं विदन्ति नान्यथा।  अत एव न नाम्नि आकारे वा कश्चिद्ग्रहः।  किंतु सिद्धान्तोऽयमत्र  यः कामनापरिहारेण यत्किञ्चिद्देवतारूपमालम्बते तस्य तत् शुद्धमुक्तभावेन (S   मुक्तभावे) पर्यवस्यति।  विपर्ययात्तु विपर्ययः (SN add इति) ।